Tisztelt Szülők! Kedves Diákok!

A Magyar Kormány 1102/2020. (III. 14) határozata értelmében 2020. március 16-tól, hétfői naptól tantermen kívüli új digitális munkarend kerül bevezetésre az Abigél Általános Iskola, Alapfokú Művészeti Iskola, Szakközépiskola, Szakgimnázium, Gimnázium és Kollégium intézményeiben.

A tanulók nem látogathatják az iskolát, viszont a pedagógusok továbbra is felelősségteljesen végzik a feladataikat.

Ebben a rendkívüli helyzetben az intézmény feladata, hogy a digitális munkarendet kialakítsa és jó minőségben fenntartsa. Továbbra is a tanmenet és az órarendnek megfelelő színvonalas oktatást biztosítunk gyermekük számára. A digitális munkarend olyan módon kerül meghatározásra, hogy annak keretében a tananyag kijelölése, a tanulási folyamat ellenőrzése és támogatása a pedagógusok és a tanulók online, vagy más személyes találkozást nem igénylő módon történik. A tananyag tantermen kívüli digitális munkarend keretében történő átadása alkalmas legyen a tanulók tanulmányi követelményeinek teljesítésére.

Önöket arra kérjük, hogy gondoskodjanak gyermekeik számára a digitális munkarendhez szükséges feltételek (számítógép és internetelérés stb.) biztosításáról, illetve, hogy támogassák más, személyes találkozást nem igénylő módon történő együttműködést. A tanulóink tankötelezettségének teljesítésének feltétele az, hogy a digitális munkarendben is elsajátítják a közvetített tananyagot, tanáraik utasítását követik, és a tanár által megjelölt feladataikat pontosan és a megjelölt módon elvégzik.

Tisztában vagyunk azzal, hogy sok család nehezen tud megbirkózni ezzel a helyzettel, de gyermekei és egészségük védelmében, most még inkább fontosabb, hogy együttműködjünk.

Hétfői napon értesítjük Önöket, Titeket a teendőkről. Kérünk mindenkit, hogy fegyelmezetten, felelősségteljesen viszonyuljon a kialakult új helyzethez és támogasson bennünket. Figyeljék, figyeljétek az iskola honlapját, facebook-ot, elektronikus üzeneteiket. Időben, mindenkit részletesen tájékoztatunk a teendőkről.

Nyíregyházán az Abigél Általános Iskola, Alapfokú Művészeti Iskola, Szakközépiskola, Szakgimnázium, Gimnázium és Kollégium tanulói jogviszonnyal, vagy kollégiumi tagsági viszonnyal rendelkező tanulók személyes dolgaikat, illetve oktatási felszereléseiket a gimnáziumból és a kollégiumból 2020. március 15-én 16 óra és március 16-a 20 óra között vihetik haza.

Kérdéseikkel forduljanak hozzánk bizalommal, elsődlegesen az osztályfőnökökhöz.

Mindenkinek Jó Egészséget kívánok!

Tisztelettel:

Bereczki Éva

 intézményvezető